钦定古今图书集成/明伦汇编/官常典/第531卷 > 洪万
## 钦定古今图书集成/明伦汇编/官常典/第531卷 > 洪万

按《元史洪福源传》：“福源子俊奇，俊奇子万，小字重喜。
至元十三年，入宿卫。十八年，袭职为怀远大将军、安
抚使，高丽军民总管，仍佩父茶丘所佩虎符。二十四
年，乃颜叛，率兵征之。六月至撒里秃鲁之地，同都万
户阇里铁木儿与乃颜将黄海战，大败之。又从世祖
与塔不台战，又败之。是月至乃颜之地，奉旨留蒙古”、
女直、汉军，镇哈剌河。复选精骑扈驾至失剌斡耳朵，
从御史大夫玉速帖木儿讨乃颜。七月，至扎剌麻秃，
与金家奴战，败之，追至蒙可山、那兀江等处，遂平金
家奴、塔不台等。九月，师还，哈丹八剌哈赤再叛。十月，
重喜从诸王爱牙哈赤、平章塔出、都万户阇里铁木
儿征之。十二月，次木骨不剌。时诸王脱欢、监司脱台
以兵四千馀人与其党战，稍却，重喜率骑兵援之，冒
锋陷阵，大破其众。又从诸王乃蛮、爱牙哈赤、平章薛
阇干，与叛王兵战于兀术站，又战于黑龙江，又战于
贴满哈处，皆败之。二十五年，重喜又从玉速帖木儿
出师，五月，至贴列可，与哈丹秃鲁干战，获功。至木骨
儿抄剌，又战。八月，至贵列河，重喜率兵先涉，与战，胜
之。十月，又从玉速帖木儿往征木八兰。十二月，与古
土秃鲁干战，克之。二十七年六月，赐白金五十两、甲
一袭。九月，至禅春，与哈丹秃鲁干战。二十八年二月，
从平章薛阇干至高丽、青州。五月，与哈丹战八日，又
战，大败之。六月，班师，授昭勇大将军，佩三珠虎符，职
如故。十月，薛阇干以重喜入朝，且以其功闻，帝嘉之，
赐玉带一、白金五十两，授龙虎卫上将军、辽阳等处
行中书省右丞。二十九年，仍佩元降虎符，总管高丽、
女直、汉军万户，兼安抚使、高丽军民总管。六月，改资
德大夫、辽阳等处行中书省右丞。大德十年，以其叔
父君祥代之。十一年，武宗即位，重喜朝于上都。七月，
复授辽阳行省石丞。至大二年，谪漳州，行至杭，遇赦
而止。明年卒。子滋，袭爵。